《与政仲端夫敬叟季仙至旧圃采采芙蓉金菊之妙》
宋代·刘学箕

秋阳杲杲秋月明，秋风泠冷秋露沮。
萧骚池上万松竹，凤笙龙管吹秋声。
山亭与客坐夕阴，眼照万象前横陈。
一年好处在此好，妙质欲纪难状名。
那知天上诗酒星，翩然驰鲸来玉京。
浩然相对发思奇，句法普现千古情。
诗成不用世间语，五言七字虚皇吟。
霞明皎皎芙蓉城，香霏楚楚月魄精。
海棠婉变斗毓艳，江梅冷淡同芳馨。
东篱采采万叠金，西畴更刈千顷秔。
人生得此亦不恶，措辞莫谩悲秋生。
先生年来真脱俗，看破世间荣与辱。
胸怀坦荡适四时，岂但芳华竞驰逐。
祗今忘物物忘我，物我两忘机印可。
不知门外秋水深，不识纷纷朝市心。
榨头新刍蚁初熟，芡盘剥珠茭切玉。
是秋是春两难分，折花荐酒酒痕湿。
万缘空处罢休休，八表神期汗漫游。
醉乡广大尘世促，明日酒醒诗载续。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。